b"\n_START_ARTICLE_\nRaich Carter\n_START_SECTION_\nUra\n_START_PARAGRAPH_\nCarter oli pienikokoinen ja h\xc3\xa4n j\xc3\xa4i kokonsa vuoksi ilman sopimusta Leicester Cityn kanssa 1930. Sunderland sen sijaan otti h\xc3\xa4net ja lopulta Carter johdatti kapteenina Sunderlandin mestaruuteen 1936 ja FA Cupin voittoon 1937. H\xc3\xa4n nousi nuorena my\xc3\xb6s Englannin maajoukkueeseen tehden debyyttins\xc3\xa4 1934. Toisen maailmansodan aikana maaotteluita ei juurikaan pelattu ja lopulta Carter ehti edustaa Englantia vain 13 maaottelussa. Sodan aikana Carter palveli Britannian ilmavoimissa ja pelasi satunnaisesti asemapaikkansa l\xc3\xa4hell\xc3\xa4 olevassa Derby Countyssa. Sodan j\xc3\xa4lkeen h\xc3\xa4n siirtyi pysyv\xc3\xa4sti Derbyyn 8000 punnan siirtosummalla. Vuonna 1946 h\xc3\xa4n voitti Derbyss\xc3\xa4 FA Cupin. Nuoruudessaan my\xc3\xb6s kriketti\xc3\xa4 pelannut Carter edusti Derbyss\xc3\xa4 ollessaan huipputason krikettiseura Derbyshire\xc3\xa4._NEWLINE_Vuonna 1948 Carter siirtyi Hull Cityyn pelaajavalmentajaksi. H\xc3\xa4n nosti seuran ensin 2. divisioonaan ja tavoitteli nousua p\xc3\xa4\xc3\xa4sarjatasolle. Carter ei t\xc3\xa4ss\xc3\xa4 kuitenkaan onnistunut ja h\xc3\xa4n erosi valmentajan teht\xc3\xa4vist\xc3\xa4 syksyll\xc3\xa4 1951. Carter pelasi kauden loppuun, mink\xc3\xa4 j\xc3\xa4lkeen h\xc3\xa4n siirtyi viel\xc3\xa4 pelaamaan irlantilaiseen Cork Athleticiin. Carter voitti Irlannin cupin Corkissa ja p\xc3\xa4\xc3\xa4tti pelaajauransa kes\xc3\xa4ll\xc3\xa4 1953. My\xc3\xb6hemmin samana vuonna Carter palkattiin Leeds Unitedin valmentajaksi. Vuonna 1956 h\xc3\xa4n nosti Leedsin p\xc3\xa4\xc3\xa4sarjatasolle. My\xc3\xb6hemmin tulokset heikkeniv\xc3\xa4t ja Carter sai potkut 1958._NEWLINE_Carterin valmennusura jatkui 4. divisioonan Mansfield Townissa 1960. H\xc3\xa4nen johdollaan Mansfield nousi 1963, mink\xc3\xa4 j\xc3\xa4lkeen h\xc3\xa4n siirtyi 3. divisioonan Middlesbrough'n valmentajaksi . Menestys oli heikkoa ja Carter sai potkut 1966._NEWLINE_Vuonna 2013 Carter valittiin englantilaisen jalkapalloilun Hall of Fameen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCarter meni naimisiin Rose Marshin kanssa 1937._NEWLINE_Valmennusuran j\xc3\xa4lkeen Carter ty\xc3\xb6skenteli Hullissa tavaratalon urheiluv\xc3\xa4lineosastolla ennen kuin j\xc3\xa4i el\xc3\xa4kkeelle ja muutti l\xc3\xa4heiseen Willerbyyn. Carter sai vakavan halvauskohtauksen 1993 ja kuoli seuraavana vuonna 80-vuotiaana."